Առկա որոշակիորեն անարդար իրադրության մեջ մեղքի իրենց բաժինն ունեն ամենից առաջ իհարկե սկզբնաղբյուրները, որոնք, ամենատարբեր օբյեկտիվ և սուբյեկտիվ պատճառներով, դրանք նկարագրում են տարբեր կերպ: Իր դերն ունի նաև վերևում մի քանի անգամ քննարկված <եվրոպակենտրոնություն>-ը, քանզի, ինչքան հեռու է իրադարձության ծավալումը Եվրոպայի տարածքից և ինչքան քիչ է այն ազդեցություն ունեցել Եվրոպայի վրա, այդքան էլ հատվածական է նաև նրա լուսաբանումը եվրոպական սկզբնաղբյուրներում ու այդքան էլ քիչ է ցանկությունը լուսաբանել դրանք: Այս ամենի մասին կարելի է երկար խոսել, սակայն իմ նպատակն այս պահին այդ չէ, այլ ես ընդամենը ցանկացա նկարագրել ընդհանուր իրավիճակը, մինչ խոսք կբացեմ նման անհարկի մոռացված երևույթներից մեկի մասին: